Եժի Էյնհորն

Եժի (Յոսեֆ-Հիլ) Էյնհորն (, ), Լեհաստանում ծնված շվեդ գիտնական, բժիշկ, պրոֆեսոր (1967), բժշկագիտության դոկտոր (1958), քաղաքական գործիչ։

Կենսագրություն  
Եժի Էյնհորնը ծնվել է Լեհաստանում, հրեական ընտանիքում։ Երկրորդ համաշխարհային պատերազմի տարիներին դարձել է Հոլոքոստի զոհ Գերմանիայի կողմից գրավված Լեհաստանում։ Առաջիններից մեկն էր, որ ուղարկվեց Վարշավյան գետտո, ապա՝ Չենստոհովյան գետո, որտեղ 1943 թվականի հունիսից մինչև 1945 թվականի հունվար ստիպված էր աշխատել HASAG-ի համակենտրոնացման ճամբարներում։

Պատերազմից հետո ստացել է միջնակարգ կրթություն, այնուհետև ընդունվել Լոձի համալսարանի բժշկական ֆակուլտետ։ 1946 թվականին մեկնել է Լեհաստանից՝ ուսումը Դանիայում շարունակելու նպատակով։ Լոձում հակասեմիտիստական ցույցերից հետո որոշել է չվերադառնալ Լեհաստան և ապաստան խնդրել Շվեդիայից։ Զբաղվել է ռադիոթերապիայով։ 

1958 թվականին ստացել է բժշկության դոկտորի աստիճան։ 1959 թվականից եղել է Կարոլինյան ինստիտուտի ճառագայթային թերապիայի դոցենտ, զբաղեցրել է Ստոկհոլմի հեղինակավոր Կարոլինյան ինստիտուտի քաղցկեղի հիվանդանոցի գլխավոր բժշկի պաշտոնը։ Մեծ ներդրում է ունեցել քաղցկեղի բուժման բնագավառում։

1975 թվականից եղել է Քաղցկեղային հիվանդությունների եվրոպական ֆեդերացիայի նախագահ, բժշկության բնագավառում ամենամյա Նոբելյան մրցանակների գնահատման,  որոշումների կայացման ու դրանց հանձնման կոմիտեի անդամ (1984 թվականից)։

Եղել է Հյուսիսային Ամերիկայի ճառագայթային ընկերության պատվավոր անդամ և ոսկե մեդալակիր, բազմաթիվ միջազգային ուռուցքաբանական կազմակերպությունների անդամ։ Հրապարակել է մի շարք գիտական աշխատություններ։ Իր կյանքի մասին երկու գրքերի հեղինակ է, որոնցում անդրադարձել է Հոլոքոստի մասին հիշողություններին (Utvald att leva, Bonniers (1996) և Det är människor det handlar om, Bonniers (1998)): Եղել է քաղաքական գործիչ, Շվեդիայի քրիստոնյա դեմոկրատներ կուսակցության անդամ։ Ողջ կյանքի ընթացքում կնոջ՝ Նինայի հետ ակտիվորեն մասնակցել են սիոնիստական դրամահավաքությանը։ 1991-1994 թվականներին եղել է Ռիքսդագի անդամ Քրիստոնեա-դեմոկրատական կուսակցությունից։ Եղել է Շվեդիայի ամենահայտնի հասարակական գործիչներից մեկը։

Մահացել է լեյկեմիայից։ Թաղված է Ստոկհոլմի Նորրա բեգրավնինգսպլատսեն գերեզմանատանը։

Երկեր 
 Jerzy Einhorn, Utvald att leva, Bonniers (1996).
 Jerzy Einhorn, Det är människor det handlar om, Bonniers (1998).

Ծանոթագրություններ

Արտաքին հղումներ 
 Jerzy Einhorn; Holocaust Survivor Revolutionized Cancer Care in Sweden
 Einhorn: "Vi tog inte Hitler seriöst"

Շվեդ հրեաներ
Շվեդիայի քաղաքական գործիչներ
Շվեդ բժիշկներ
Ռիքսդագի պատգամավորներ
 Նացիստական համակենտրոնացման ճամբարներից փրկվածներ
Շվեդ գիտնականներ
Բժշկական գիտությունների դոկտորներ
Շվեդ պրոֆեսորներ